Papersnake/gushiwen huggingface dataset:
过孔北海墓二十韵
温庭筠（唐代）

抚事如神遇，临风独涕零。墓平春草绿，碑折古苔青。

珪玉埋英春，山河孕炳灵。发言惊辨囿，撝翰动文星。

蕴策期干世，持权欲反经。激扬思壮志，流落叹颓龄。

恶木人皆息，贪泉我独醒。轮辕无匠石，刀几有庖丁。

碌碌迷藏器，规规守挈瓶。愤容凌鼎镬，公议动朝廷。

故国将辞宠，危邦竟缓刑。钝工磨白璧，凡石砺青萍。

揭日昭东夏，抟风滞北溟。后尘遵轨辙，前席咏仪型。

木秀当忧悴，弦伤不底宁。矜夸遭斥鷃，光彩困飞萤。

白羽留谈柄，清风袭德馨。鸾凰婴雪刃，狼虎犯云屏。

兰蕙荒遗址，榛芜蔽旧坰.镮辕近沂水，何事恋明庭。
赠灵岩元长老 其二
陈一向（宋代）

證明台上玉炉烟，童子生云不计年。对面飞桥架丹壑，此中别有一家山。
龙泉山中
释善珍（宋代）

自垦屋头三四畦，得閒时复事鉏犁。
花粘蛛网碍蜂度，树带鹰巢无雀栖。
啸罢半山闻逸响，诗成绝壁见新题。
老来定力人难转，菜叶放教流出溪。
自邑中归田作 其一
孙枝蔚（明代）

朝与牛同出，夕与牛同归。所遇但牧童，安复有是非。

贫家无僮婢，且喜牛常肥。贤妻赖能勤，不废窗下机。

织成一疋布，将为贱者衣。长作陇亩民，高歌望夕晖。
南乡子·集调名
龚翔麟（清代）

拨棹蓦山溪。月上瓜州杨柳枝。金盏玉人歌解佩。一片子。绿盖舞风轻簇水。
闻有游蔡氏园看牡丹诗戏作一绝呈季长
傅察（宋代）

车骑雍容驻道傍，小园寻胜见花王。
应知异日传佳句，处处人称黄四娘。
分教中都
贝琼（元代）

中都学舍今百区，声教远及万方初。新罗百济亦遣子，期门羽林皆读书。

一时复见制作盛，四境已安攻战馀。老夫窃禄愧无补，惟解区区校鲁鱼。
小苑春望宫池柳色
元友直（唐代）

柳色新池遍，春光御苑晴。叶依青阁密，条向碧流倾。

路暗阴初重，波摇影转清。风从垂处度，烟就望中生。

断续游蜂聚，飘飖戏蝶轻。怡然变芳节，愿及一枝荣。
寓居全吴江上 其四
姚申之（宋代）

筑成芋堑那忧饿，爨到扊扅真个穷。饱坐西轩观物变，一瓯浓茗一林风。
清凉寺
项安世（宋代）

楚甸延诗眼，台城壮酒杯。
山莲京口去，江自锦官来。
百榼浇难下，千篇勇莫裁。
非君湖海气，谁禁此崔嵬。
和萧国子咏柰花诗
谢瑱（南北朝）

俱荣上节初，独秀高秋晚。吐绿变衰园，舒红摇落苑。

不逐奇幻生，宁从吹律暄。幸同瑶华折，为君聊赠远。
谢洛师蔡尹
葛胜仲（宋代）

叩门赤县尹，来饷青州酒。底贡上天阍，馀沥到衰朽。

开尝正及卯，醇旨异失酉。公不数瑶泉，家还卑玉友。

我时苦无悰，愁绪不论斗。纷纷方寸乱，飞絮起风柳。

呼儿共一尊，盎盎纯气守。岂惟诗胆大，更觉魔军走。

寄谢魏阳元，频望扫愁帚。
偈颂五十一首
释道冲（宋代）

德山棒如雨点，一棒棒痛彻骨髓。
临济喝似雷奔，一喝喝轰破髑髅。
立部伎－刺雅乐之替也
白居易（唐代）

立部伎，鼓笛喧。舞双剑，跳七丸。袅巨索，掉长竿。

太常部伎有等级，堂上者坐堂下立。堂上坐部笙歌清，

堂下立部鼓笛鸣。笙歌一声众侧耳，鼓笛万曲无人听。

立部贱，坐部贵，坐部退为立部伎，击鼓吹笙和杂戏。

立部又退何所任，始就乐悬操雅音。雅音替坏一至此，

长令尔辈调宫徵。圆丘后土郊祀时，言将此乐感神祇.

欲望凤来百兽舞，何异北辕将适楚。工师愚贱安足云，

太常三卿尔何人。
纵步
赵汝燧（宋代）

久雨厌人妨野步，几时便得此番晴。到桥唤仆来相助，过寺逢僧约共行。

篱落一团飞蛱蝶，汀洲数点立鵁鶄。农家竹里深深住，风度茅檐纺织声。
立秋日
刘言史（唐代）

商风动叶初，萧索一贫居。老性容茶少，羸肌与簟疏。

旧醅难重漉，新菜未胜鉏.才薄无潘兴，便便画偃庐。
谢淮南徐巨源寄酒
王洋（宋代）

淮南有酒谁人得，分饷东吴无酒客。
应怜蔀屋寒气多，倍费行厨春色力。
人道使君宜在朝，我视使君宜逍遥。
已闻财计免催索，况是闾阎安教条。
增秩赐金古亦有，且留使君与淮叟。
玉隆香火幸留人，年年要饮淮南酒。
画 其二 巢父许由
凌云翰（元代）

清谈又复到巢由，洗耳元非况饮牛。尧舜得人天下事，画师那识帝心忧。
谒周元公祠
邹元标（明代）

水漫平田绿树滋，野塘孤浦敞遗祠。春融砌草年年长，云拥图书片片垂。

未拜匡庐犹仰止，坐听彭渚亦流澌。乾坤负荷者谁子，独立庭阶有所思。
休沐端居有怀希圣少卿学士
钱惟演（宋代）

雕盘琼蕊冰寒凘，密树蝉嘶下直时。
更赋新诗答灵运，不将团扇隔元规。
经梅绿草沿阶上，尽日流风转蕙迟。
祇待觚稜照初旭，横经还集绛纱韩。
写秋云一抹赠陈澹江先生
华岩（清代）

孤情只爱写寒秋，便有秋声纸上流。更写白云三四笔，此中曾与故人游。
绿萝道中
赵蕃（宋代）

人间白马渡，世外绿萝山。
水驶舟何蹇，人危境故闲。
传呼屡落胆，应接一怡颜。
更拟桃川路，明朝得意攀。
六得吟
邵雍（宋代）

眼能识得，耳能听得，
口能道得，手能做得，
身能行得，心能放得。
六者尽能，与天同德。
饮食起居，出处语默。
不止省心，又更省力。
忆越州
薛奎（宋代）

千岩万壑争清奇，天地灵秀应无遗。
吟舟恐在碧霄上，湖心澄波涵月时。
过湘江唐弘书斋
齐己（唐代）

四邻无俗迹，终日大开门。水晚来边雁，林秋下楚猿。

一家随难在，双眼向书昏。沈近骚人庙，吟应见古魂。
题清碧书舍
金幼孜（明代）

爱子读书处，幽怀孰与同。青山当户牖，绿树隐帘栊。

濯足过秋渚，鸣琴坐涧松。故居回首日，总在画图中。
和水部张员外宣政衙草百官樱桃诗
韩愈（唐代）

汉家旧种明光殿，炎帝还书本草经。岂似满朝承雨露，

共看传草出青冥。香随翠笼擎初到，色映银盘写未停。

食罢自知无所报，空然惭汗仰皇扃。
相和歌辞。铜雀妓
李贺（唐代）

佳人一壶酒，秋容满千里。石马卧新烟，忧来何所似。

歌声且潜弄，陵树风自起。长裾压高台，泪眼看花机。
送客游吴
殷尧藩（唐代）

吴国水中央，波涛白渺茫。衣逢梅雨渍，船入稻花香。

海戍通盐灶，山村带蜜房。欲知苏小小，君试到钱塘。
寄南安李使君三章
赵蕃（宋代）

频宵为月卧风前，异世风流怀谪仙。
半年且阔书邮置，六辈肯来从事贤。
白衣不但觅陶令，春草因乏感惠连。
醉里悠悠更何梦，南池水长叠荷钱。
次韵徐秀才十首
陈造（宋代）

堂笑伊优登，米笑侏儒索。
见笑与笑人，等可付束合。
从俗心易波，瞩理眼无膜。
但求种秫田，归疗酒肠涸。
渔家傲·东望山阴何处是
陆游（宋代）

东望山阴何处是？
往来一万三千里。
写得家书空满纸！
流清泪，
书回已是明年事。
寄语红桥桥下水，
扁舟何日寻兄弟？
行遍天涯真老亦！
愁无寐，
鬓丝几缕茶烟里。
欲归
赵吉士（清代）

暮角吹斜鬓，菰莼佐客饔。云移新雨月，霜敛近秋松。

谷口清岚染，岩尖紫翠缝。欲归归未得，残照曳疏筇。
自安仁至豫章途中杂兴十九首
赵蕃（宋代）

时雨催农不厌多，客行无奈路长何。
怨咨何与天公事，慷慨聊为劳者歌。
缲丝歌
王邦畿（明代）

东方白云月欲光，西窗美人思欲长。思欲长，忧丝短，年年缲丝丝不断。

不断丝，断何时。雁落水，箭落地，一年一度眠蚕死。

绮罗轻薄陌上春，风光谁念缲丝人。
题李门下江行初雪图二首 其一
陆佃（宋代）

渔翁披得一渔蓑，物色虽幽奈冷何。长怪高宗问霖雨，元来黔首要中和。
鸣雁行
李孝贞（隋代）

听琴旋蔡子，张罗避翟公。夕宿寒林上，朝飞空井中。

既并玄云曲，复变海鱼风。一报黄花惠，还游万岁宫。
僧舍小池
张鼎（唐代）

引出白云根，潺潺涨藓痕。冷光摇砌锡，疏影露枝猿。

净带凋霜叶，香通洗药源。贝多文字古，宜向此中翻。
送本书记住保寿
释慧空（宋代）

吴山道人真倔强，气吞佛祖无诸方。饱参不数古韶偃，操词不齿今苏黄。

独能以文事圆悟，期于季软振颓纲。缘熟果能符素志，要与乃祖联遗芳。

金券揭起益高价，栗蒲突出重耿光。弄蹄驴子骥莫及，踢出保寿今开堂。

三圣休更推僧出，此公毒手难近傍。咦！
宜兴山房十首
李曾伯（宋代）

俄顷钟声到枕边，朦胧晓色试霜天。
披衣欲起浑无事，赢得平明一觉眠。
秋夜
周弼（宋代）

山门半掩浮云阙，古道人稀芳草歇。
夜深零露滴秋香，幽人独步青萝月。
从斌老乞苦笋
黄庭坚（宋代）

南园苦笋味胜肉，箨龙称冤莫采录。烦君更致苍玉束，明日风雨皆成竹。
孝感诗，为吕运使题
张昱（元代）

宋学士作序。天地无私恩，日月无私照。信哉太史笔，区别造化妙。

祯祥靡有常，孝感斯乃兆。金鱼章服贵，三事惟克肖。

使君实启之，后嗣有馀耀。
送储邕之武昌
李白（唐代）

黄鹤西楼月，长江万里情。
春风三十度，空忆武昌城。
送尔难为别，衔杯惜未倾。
湖连张乐地，山逐泛舟行。
诺为楚人重，诗传谢朓清。
沧浪吾有曲，寄入棹歌声。
题亚子分湖旧隐图四首 其二
王汾（宋代）

陆郎雅擅丹青妙，阿堵神传处士家。一幅天然图画好，伊人秋水溯蒹葭。
雨晴过杰上人
韩淲（宋代）

闲身初不管阴晴，雨即关门听瓦声。今日溪边山雾捲，僧坊赢得放身行。
上清辞五首
李九龄（唐代）

入海浮生汗漫秋，紫皇高宴五云楼。

霓裳曲罢天风起，吹散仙香满十洲。

楼锁彤霞地绝尘，碧桃花发九天春。

东皇近日慵游宴，闲煞瑶池五色麟。

上清仙路有丹梯，影响行人到即迷。

不会无端个渔父，阿谁教入武陵溪。

本来方朔是真仙，偶别丹台未得还。

何事玉皇消息晚，忍教憔悴向人间。

新拜天官上玉都，紫皇亲授五灵符。

群仙个个来相问，人世风光似此无。
既和时敏止茶诗矣而允迪所饷犹未及请再次韵求之
赵鼎臣（宋代）

钩绳异曲直，凿枘殊圆方。蛤死不脱壳，锥颖要出囊。

风蛇互矜怜，蚌鹬相探尝。纷然天壤间，巨细靡不藏。

孰能使之齐，贤哉我未皇。付之将毋同，蛮貊犹故乡。

方生天马驹，头作千里昂。平生刚褊心，立朝慕周昌。

置之岯山下，所用乃针芒。苦憎茶扰人，能妨春梦长。

季也谓不然，辨理殊坚强。我欲两可之，笙磬同一堂。

楚人固失矣，齐论亦岂当。请归亡是翁，文字搜枯肠。
灌园
韩淲（宋代）

搰搰谁知旧汉阴，桔槔何待此机心。溪南上郭丘园地，应笑蒙庄著语深。
戏题辛叔仪花园
冯山（宋代）

前载闻君说种花，重来轩槛早芬葩。只知造化随人力，岂觉光芬换岁华。

风雨不容孤客赏，馨香宁待主翁誇。牡丹珍重偏开晚，料得开时已到家。
送友人归闽
王毂（唐代）

东南归思切，把酒且留连。再会知何处，相看共黯然。

猿啼梨岭路，月白建溪船。莫恋家乡住，酬身在少年。
夜宿金山题金山图
萨都剌（元代）

远人夜宿金山寺，坐对画图如梦中。剪烛题诗云气里，不知身已在龙宫。
再用前韵呈陈得之诸公
仲并（宋代）

勋业毋庸揽镜频，空余白发向人亲。
未论骨相无三甲，细数年人有六身。
泉石相看应笑我，萍蓬不定几经春。
尚须勇往趁晴日，竹外疏梅应斩新。
吴娃曲
陆游（宋代）

满地花阴不闭门，琵琶抱恨立黄昏。
妾身不似天边月，此夜此时重见君。
到白石寺次壁间郑如圭韵
张九成（宋代）

寺古僧多老，云深水自流。
鸟声惊客梦，山色到江楼。
落日千林迥，清风一迳幽。
幽怀终未已，归去辄回头。
江路忆郡
张说（唐代）

雾敛江早明，星翻汉将没。卧闻峡猿响，起视榜人发。

倚棹攀岸筱，凭船弄波月。水宿厌洲渚，晨光屡挥忽。

林泽来不穷，烟波去无歇。结思笙竽里，摇情游侠窟。

年貌不暂留，欢愉及玄发。云涓恋山海，禽马怀燕越。

自非行役人，安知慕城阙。
次韵宋希仲侍郎见贻一首
刘一止（宋代）

今古宦游长作客，每逢佳处欲忘年。颇将幻境观尘世，始信臞儒是列仙。

野邑分桥山带色，晚云藏寺水黏天。公身未属烟波管，莫向津头买钓船。
沁园春 用送鹤乐府韵，寄可与亦督和之
张之翰（元代）

自别君来，日如三秋，夜如一年。想小金山下，笙歌促席，横江楼上，乐府连篇。世故相驱，欢情未已，遽尔归来祗自怜。空回首，望南州城郭，烟水茫然。思君便欲移迁。更共泛西湖湖上船。但杯中有酒，何分贤圣，心头无事，便是神仙。鹤去多时，甚无一语，回到高沙烟雨边。吾知矣，正挑灯和韵，笔势翩翩。
满江红
石孝友（宋代）

分景亭前，梅红糁、柳金谁粟。芳意闹，烧灯初过，坠萱才六。此日悔康歌别驾，当年神降生崧岳。看邦人，称寿雾凝香，杯丛玉。

采石月，光天禄。姑溪水，增川福。炳灵祥曾产，瑞枝奇木。秋露短檠诗礼训，春风小院琵琶曲。愿长眉疏鬓等松椿，年年绿。
苍苔
释居简（宋代）

湿带秋痕绿可庭，花阴竹色借鲜明。簪抽翠笋愁穿破，茵拓青丝喜剪成。

户外倚筇遮俗屦，楼头横玉衬寒英。平阳不惜黄金埒，稠叠蒙茸四畔生。
题宗性性庵
刘鹗（清代）

至理俱明彻，澄澄海不波。尚须妨蔽诱，直欲致中和。

水面风光好，天心月色多。是庵清兴足，随意得婆娑。
拟束皙补亡诗 其二 白华
吴敦仁（清代）

白华翩反，在彼空谷。余情信芳，曷云能辱。勖此清修，以承顾复。

白华有文，先德之芬。彼姝者子，行砥于勤。守身大孝，伊古攸闻。

白华凝雪，既莹且洁。凡百君子，各敦尔节。如华斯白，白而不涅。
问支琴石
白居易（唐代）

疑因星陨空中落，叹被泥埋涧底沈。天上定应胜地上，

支机未必及支琴。提携拂拭知恩否，虽不能言合有心。
秋霁
曾纡（宋代）

木落山明，暮江碧，楼倚太虚寥廓。素手飞觞，钗头笑取，金英满浮桑落。鬓云慢约。酒红拂破香腮薄。细细酌。帘外任教、月转画阑角。

当年快意登临，异乡节物，难禁离索。故人远、凌波何在，惟有残英共寂寞。愁到断肠无处著。寄寒香与，凭渠问讯佳时，弄粉吹花，为谁梳掠。
水调歌头
徐逊（元代）

盘马万山顶，弹禽群木中。追思年少行乐，减尽旧豪雄。

三十六峰青矗，三百六滩碧逝，归路杳重重。拱手问仙伯，谪宦岂天公。

奉慈亲，携稚子，访琳宫。太虚点雪高处，万虑一杯融。

但得挈家归隐，何用举家拔宅，鸡犬亦升空。长啸下山去，脚底响松风。
和苏著作麻姑十咏·七星杉
李覯（宋代）

五行与万类，有象皆在天。
如何彼杉树，反更侔星躔。
予思古昔意，欲媚兹山巅。
草木尚有斗，人物谁非仙。
栽培自何代，衰老今多年。
大旱不減翠，涉春无益鲜。
生当好世界，过尽闲云烟。
房心欲布政，柱石安可捐。
千秋岁
赵闻礼（宋代）

莺啼晴昼，南国春如绣。飞絮眼，凭阑袖。日长花片落，睡起眉山斗。无个事，沈烟一缕腾金兽。

千里空回首。两地厌厌瘦。春去也，归来否。五更楼外月，双燕门前柳。人不见，秋千院落清明后。
挽老苏先生
曾公亮（宋代）

立言高往古，抱道郁当时。铅椠方终业，风灯忽遘悲。

名垂文苑传，行纪太丘碑。后嗣皆鸾鷟，吾知庆有诒。
野步
夏竦（宋代）

顾步方塘上，西郊日渐曛。
归心临远渡，晚色在间云。
垅势蜂腰接，谿流燕尾分。
田歌知有意，丰美谢明君。
留题授上人曲肱斋
汪澈（宋代）

一室安巾钵，颓然了性空。曲肱忘世梦，行脚本家风。

山静人稀到，窗开意不穷。我来频假寐，乐亦在其中。
巴西闻收宫阙，送班司马入京
杜甫（唐代）

闻道收宗庙，鸣銮自陕归。倾都看黄屋，正殿引朱衣。

剑外春天远，巴西敕使稀。念君经世乱，匹马向王畿。
月色
徐舫（元代）

误踏瑶阶一片霜，侵鞋不湿映衣凉。照来云母屏无迹，穿入水晶帘有光。

雪影半窗能共白，梅花千树只多香。故人疑似见颜面，残夜分明在屋梁。
母子虎图为前人题
倪谦（明代）

昔年曾侍朝元殿，虎豹守关龙驭辇。凤皇在薮麟在郊，济济四驭俱入献。

圣皇端拱垂衣裳，大韶击拊谐宫商。至和感召及群物，凤仪兽舞争趋跄。

就中于莬引三子，炳炳文章妥其尾。驯然拜跪伏阑圈，天子见之心亦喜。

一从宦辙走西东，几年不复见汝容。良工笔态巧为此，将汝置之图画中。

目光射人威百步，意气扬扬甚虓武。一声长啸岩壑间，疑有凄风振林薮。

举头高为城，掉尾长为旌。生狞虽可畏，犹识子母情。

一儿顾其母，一儿跳且舞。一儿当母前，相向得其所。

怡怡不见怒与嗔，但觉哺乳恒相亲。磨牙吞噬向百兽，乃能骨肉全天真。

君不见魏家良将初授钺，子肉遗之甘饱啜。又不见广武城头翁就烹，一杯欲索分其羹。

何事人心忍为此，争如物性仁恩明。更忆弘农施化理，斓斑渡河还负子。

胡为仓卒弃吾儿，天岂无知天不畀。人言虎猛，我言虎良，母慈子爱，蔼乎一堂。

曾参之养闵子孝，对此为君歌慨慷。
桧轩
王鏊（明代）

虎山鸠峰两岞崿，西金亭亭宛如凿。问谁居者两吴君，结发清修老弥恪。

当年何人送桧栽，栽向庭前小芸阁。时时兄弟坐两偏，偏袒吟哦双露脚。

我行十载还过之，翠壁苍崖人去邈。庭中老桧参天长，昔拱今来十围弱。

古苔驳落文章隐，苍玉拳奇根节错。半空时战风雨声，平地恐作蛟龙跃。

万牛回首亦不动，遮莫千秋卧云壑。木强取柱柔取束，社栎自全终自怍。

樊侯种漆已阔疏，魏王贻瓠还濩落。何如种树还种德，德树同荣扫寥廓。

为君封殖表双高，他日山人过必作。
萱妹痛兄而殒作诀妹辞
郑孰胥（清代）

如欲有云，不知何言。中心冥顽，孰为心酸。我有女弟，曰嫔于陈。

孰恭无间，族姻归仁。天祻吾门，两兄继捐。子不胜丧，从之九泉。

嗟我与子，名为弟昆。少小相依，长而遂分。此分非他，子亡我存。

各有恨泪，流为黄泉。往者万古，来者亿年。尔我甚殊，倏忽其间。

手足奚亲？萍梗奚缘？我寻子形，柷若梦残。兀然惊疑，匪醉而颠。

嗟我与子，名为弟昆。曾谓弟昆，不如路人。子为枯骸，我为游魂。

从此长绝，理无复全。
清明日闲坐溪边归成一律
秦廷璧（清代）

远望韶光向碧空，闲游独自步溪东。春波暖涨三篙绿，花影晴烘一色红。

粉蝶未粘芳草上，啼莺恰在柳丝中。归家煮茗攒榆火，相对谈玄意不穷。
送李明府之任
戴叔伦（唐代）

身为百里长，家宠五诸侯。含笑听猿狖，摇鞭望斗牛。

梅花堪比雪，芳草不知秋。别后南风起，相思梦岭头。
壬申仲秋与东观曝书之会谨赋五言四韵律诗一
孔武仲（宋代）

秋风解烦暑，尊俎可从容。
尽会青云士，来游群玉峰。
琅函窥一一，金钥发重重，
四库传观喜，惟应吏困供。
丁令威歌
佚名（两汉）

有鸟有鸟丁令威。去家千年今来归。
城郭如故人民非。何不学仙冢累累。
题画扁
王偘（宋代）

深林拥苍翠，绝巘顷陂陀。
便欲褰裳去，乘风逸兴多。
河冰稍解喜呈王适
苏辙（宋代）

留滞江湖白发生，西归犹苦冻峥嵘。
春风未到冰先解，河水初深船自轻。
去国偶然经画梦，逢人稍欲问都城。
羁鸿共有成行喜，双鲤应将尺素迎。
寄西弟六首
刘黻（宋代）

千里家山入梦频，又封书尺寄行人。
未惭定省多疏阔，守道安贫即是亲。
次韵张着作文潜休日不出二首
晁补之（宋代）

文史平昔契，淮山别离心。
省中并日直，天上青春深。
买屋近城坞，往来成竹林。
诗模黄著作，吾亦意骎骎。
铁笛亭
赵蕃（宋代）

怅彼荆榛合，欣公杖履开。
倘非人隐异，何许笛飞来。
癸巳岁除夜诵孟浩然归终南旧隐诗有感戏效沈休文八咏体作 其五 白发催年老
程俱（宋代）

转眼过三纪，搔头见二毛。先秋同柳弱，早白误山高。

种种从渠落，青青竟莫逃。形骸姑置此，痛饮读离骚。
怀新亭四首
张嵲（宋代）

耘耔竞所务，乔林午风清。
嘉谷雨来长，复兹畦水平。
赠萧斯易御史巡按苏常诸郡
杨士奇（明代）

绣斧辞京国，三吴候画船。丹枫秋水岸，白雁早霜天。

悯物须蠲蠹，观风在礼贤。功名仗才俊，努力及英年。
楼台烟雨亭
朱汝贤（宋代）

神息驭兮龙冈，殿金仙兮庙傍，
结轩楹兮受厘举觞。发山川兮秘藏，
览旴源兮一方，台突兀兮楼栋翔。
人祀神兮敬将，神福民兮简穰，
晴烟晦雨兮相尔农桑。击平西兮桐乡，
吾去留兮敢忘，愿培嘉植兮松虬竹苍。
秋夜
缪烜（清代）

丝桐空抚知音杳，美人迟暮悲芳草。迢迢退阁烛光凉，漏静月明花梦悄。
寄崔德卿郡正
黎伯元（元代）

别来老圃几寒花，雁断风尘瘴海涯。鲁泮旧游同采藻，鹿门新海各携家。

乾坤谁有千间厦，河汉今无八月槎。犹忆仙城寻旧约，歌楼翠袖劝流霞。
和陈倅留题奉圣
虞俦（宋代）

飞鸿渺天末，目送类中散。
谪仙负诗狂，直欲摘星汉。
白云千丈负，金碧美且焕。
忘言老瞿昙，只作空花观。
轩冕傥来耳，世事亦其漫。
鸾凤在赤霄，宁有就绁伴。
惟馀忧国心，抚事辄悲怨。
饥馑有流离，十室九不爨。
上动黄屋念，每日不遑旰。
公岂爱登览，微意寓篇翰。
山僧遽传似，字字如珠贯。
劝分岂无术，未必愧鞭算。
升斗倘均惠，沟壑庶少逭。
福星公恐是，畴复虞岁旱。
王事敢告劳，行役春过半。
鬓丝禅榻畔，纶巾时一岸。
溪山得胜赏，歌舞废屡按。
请颂海沂康，民谣兹可翫。
白鹭
丘葵（宋代）

众禽无此格，玉立一间身。
清似参禅客，癯如辟谷人。
绿秧青草外，枯苇败荷滨。
口体犹相累，终朝觅细鳞。
法雄寺东楼
张籍（唐代）

汾阳旧宅今为寺，犹有当时歌舞楼。
四十年来车马绝，古槐深巷暮蝉愁。
偶成
葛起文（宋代）

止水澄胸次，萧然远俗氛。
静求徽外趣，时策酒中动。
风马檐前乐，香猊帐底云。
寄致明并纪惠雁观梅之旧
刘子翚（宋代）

稚刘於我最多情，此日诗筒不绝声。
孤雁相依真得地，早梅一粲又倾城。
向来兰好知谁许，病后霜林懒独行。
小几清香慰临别，极知了了万缘轻。
一萼红 寒灯
陈锐（清代）

锦屏隈。有孤檠浅照，风急雪还催。摇影膏轻，垂头穗重，寒透今夜兰台。

乍相值、亭亭不语，盼雁足、悽立几曾回。绘彩流光，鱼龙生戏，何处蓬莱。

闻道九华歌散，怕相思一豆，剔尽成灰。微火多情，余花自笑，空叹春谜难猜。

暗枨触、儿时况味，教谁见、墙角替人哀。弟一丁宁，闹蛾莫又飞来。
三棒鼓声频·题渊明醉归图
曹德（元代）

先生醉也，童子扶者。
有诗便写，无酒重赊。
山声野调欲唱些，俗事休说。
问青天借得松间月，陪伴今夜。
长安此时春梦热，多少豪杰。
明朝镜中头似雪，乌帽难遮。
星般大县儿难弃舍，晚入庐山社。
比及眉未攒，腰曾折，迟了也，去官陶靖节。
题宋徽宗杏花村图
钱谦益（清代）

宜春小苑春风香，宣和秘殿春昼长。帝所神霄换新诰，江南花石催头纲。

至尊盘礴自游艺，宛是前身画师制。岁时婚嫁杏花村，桑麻鸡犬桃源世。

杏花村中花冥冥，纥干山雀群飞鸣。巾车挈箧去何所，无乃负担趋青城。

君不见杏花寒食钱塘路，鬼磷灯檠风雨暮。麦饭何人浇一盂，孤臣哭断冬青树！
逢王建有赠
张籍（唐代）

年状皆齐初有髭，鹊山漳水每追随。使君座下朝听易，

处士庭中夜会诗。新作句成相借问，闲求义尽共寻思。

经今三十馀年事，却说还同昨日时。
题篁棘幽禽图
蓝智（明代）

春山啼鸟杂花香，丛棘修筠各自芳。何似梧桐西掖树，千年鸣凤向朝阳。
次韵僧自文见赠四首
方回（元代）

去思无德政，岂有吏民碑。
家乏千头橘，官羞七尺蓍。
樵蹊谈野史，茗榻和僧诗。
是事山中好，归来始得知。
车驾至吉林得七言排律十二韵
弘历（清代）

踰千塞甸历迢迢，畅慰初心到一朝。天作高山保之永，地呈沃壤壮哉饶。

星分箕尾神皋衍，俗重耕桑协气调。左氏浮夸纪周晋，史家建置考金辽。

为藩南接陪京近，扼塞北临黑水遥。一旅艰难缅亶父，两番巡幸溯唐尧。

绳先惟是期无忝，裕后还因视不恌。问寝承欢常爱日，敕几熙绩每衣宵。

劭农为庆农逢稔，省俗犹欣俗远浇。军士欢虔皆子弟，戚宾侍从拟臣寮。

持盈保泰心恒凛，蒙业延休志敢骄。陶复当年未家室，沈阳因肇大风谣。
定海县厅事落成致语口号
陈造（宋代）

翚飞华屋酒如池，宾主风流况一时。
千杖敲春琼斝滑，九霞摇晚舞衫僛。
轻颸泛座漂香远，纤月窥人转影迟。
牛女多情应羡客，瓜华适已罥珠丝。
倚醉
韩偓（唐代）

倚醉无端寻旧约，却怜惆怅转难胜。静中楼阁深春雨。

远处帘栊半夜灯。抱柱立时风细细，绕廊行处思腾腾。

分明窗下闻裁翦，敲遍阑干唤不应。
句 其二
林希（宋代）

伤心父老江津路，犹想当年上冢行。
辘轳金井 题抱香室填词图
林葆恒（清代）

子规声里莽江关，老尽庾郎词赋。两鬓清霜，尚萧然寄旅。

天吴漫舞。但寂寞、自修花谱。骑省清才，名场侘傺，郁伊谁语。

家山近、定携俊侣。趁花田月上，素馨香溥。剪翠裁红，写姬姜眉妩。

旗亭唱赌。想拍遍、旧时金缕。减字偷声，飘零慰取，生平凄苦。
咏美人在天津桥
骆宾王（唐代）

美女出东邻，容与上天津。整衣香满路，移步袜生尘。

水下看妆影，眉头画月新。寄言曹子建，个是洛川神。
句
杨亿（宋代）

不把一言裨万乘，祇叉双手揖三公。
首夏一绝示徐锦囊
洪咨夔（宋代）

金丸未熟樱桃过，锦幄俱空芍药来。
共坐晚凉观物化，床头有酒为君开。
送驯鹿与车禅长老
蔡襄（宋代）

二年驯扰傍山家，欲领东还道路赊。
送汝给孤园里去，此生长伴大牛车。
题慧悟禅师上方
余弼（宋代）

孤峰牢落几何年，台殿于今插半天。已是精蓝誇绝徼，更将宝半在危巅。

烟霞色任阴晴变，钟磬声随上下传。珍重老僧无别境，一生幽趣只山川。
寿诗
李舜臣（明代）

一鸟翔天中，毛羽何奇哉。谓从万里昆崙道，遥指三山碧海隈。

须臾灵驾何缤纷，凤管鸾箫翕可闻。正逢结实千年日，共驭为章五色云。

五色云中振羽裳，千年树畔赴霞觞。玉阙金台相照曜，天文海色共青苍。

其中燕喜何冲融，其上龙光正郁葱。曾劳八骏陪瑶水，偶值群仙朝碧空。

霓旌翠盖驻天门，紫阁琼宫绝世喧。灵妃前献南星寿，玉女旁开北斗尊。

已经人世几春秋，鹤舞龙吟尚未休。青青桂树金波湿，灼灼扶桑紫气流。

忽而来兮倏而归，还于海上拂云衣。朝从东极乘初日，夕息西山憩落晖。

遨游八极信悠哉，下见江河万古来。还将此日蟠桃宴，永作夫君寿祝杯。
拟寒山寺 其六十九
释怀深（宋代）

不贪以为宝，日用无欠少。一裘聊御寒，百味无过饱。

堪嗟尘世人，经营长扰扰。衣底摩尼珠，光明都昧了。
同薛员外谊喜雨诗兼上杨使君
皎然（唐代）

积旱忽飞澍，烝民心亦倾。郊云不待族，雨色飞江城。

燋稼濯又发，败荷滋更荣。时随雾縠重，乍集柳丝轻。

一宿恐鱼飞，数朝征鹳鸣。毒暑澄为冷，高尘涤还清。

乃知阴骘数，制在造化情。及此接欢贺，临风闻颂声。
秋怀十首
汪莘（宋代）

一带青峦失旧青，荻花枫叶夕阳明。
闲思天上多官府，自是幽人道未成。
水调歌头·题西山秋爽图
纳兰性德（清代）

空山梵呗静，水月影俱沉。悠然一境人外，都不许尘侵。岁晚忆曾游处，犹记半竿斜照，一抹界疏林。绝顶茅庵里，老衲正孤吟。
云中锡，溪头钓，涧边琴。此生著几两屐，谁识卧游心？准拟乘风归去，错向槐安回首，何日得投簪。布袜青鞋约，但向画图寻。
无兔而用鸡毛无直干而用粗竹坐是二者故封川
郑刚中（宋代）

小镂松梢作管城，肉枯鳞瘦不妨轻。
快随醉客翩翩处，尚带山头风雨声。
诗一首
施宜生（金朝）

久坐乡关梦已迷，归来投宿旧沙溪。
一天风雨龙移穴，半夜林峦鸟择栖。
卖菜无人求好语，种瓜何地不成畦。
男儿未老中原在，寄语鹍鸡莫浪啼。
再次韵四首
陈造（宋代）

荦确悍顽经数驿，醒然初挹碧嶙峋。
眼明骤与真山晤，不比逃虚见似人。
用厚后弟强甫韵
刘克庄（宋代）

了无杰句似平庵，谩有高年企渭南。
铁汉堂堂才望八，铜人嘿嘿久缄三。
曾传鸿宝枕中诀，厌听狙丘稷下谈。
画史貌予殊不似，清臞安得耳如聃。
归自任家湾
单学傅（清代）

春尽偶然归故园，紫藤花映竹篱门。客中况味多艰苦，为对慈亲不敢言。
偈颂二十三首
释云岫（宋代）

大觉世尊，腊月八夜，
字正四刻，睹明星而悟道，
引得后代儿孙，夜半染皂。
智门昨夜伤风，打嚏凑得恰好。
雪后望庐山
罗公升（宋代）

一别炉峰十载余，重来相对雪消初。
湖中怒长也侯气，林外先生佛子庐。
鼎镬梦回山屐在，尘埃业重草堂疏。
匆匆未副登临愿，终拟诛茅赋卜居。
杂咏一百首 其八十七 黔娄妻
刘克庄（宋代）

夫节独高古，妇贤传至今。既为加美谥，复不用邪衾。
浙中逢诗友
杜荀鹤（唐代）

到处有同人，多为赋与文。诗中难得友，湖畔喜逢君。

冻把城根雪，风开岳面云。苦吟吟不足，争忍话离群。
上虞相行春口号十首 其二
王质（宋代）

驰上平冈小打围，相公自控紫丝鞿。一鞭挥出三千骑，惊动流红窣窣飞。
和吴准斋所赓刘石涧咏湖山之乐因见示韵
杜范（宋代）

胜赏付飞觞，诗人妙嚼芳。荷君相抆拭，容我共清凉。

湛俗人空老，偷闲策最长。高峰应更好，何日曳桄榔。
戏简钱济明 其二
邹浩（宋代）

载酒无如君最频，年来缘底断音尘。只应咫尺谯门住，也学兵厨不送人。
郊庙歌辞。享龙池乐章。第七章
苏颋（唐代）

西京凤邸跃龙泉，佳气休光镇在天。轩后雾图今已得，

秦王水在昔常传。恩鱼不似昆明钓，瑞鹤长如太液仙。

愿侍巡游同旧里，更闻箫鼓济楼船。
雁门太守行
李贺（唐代）

黑云压城城欲摧，甲光向日金鳞开。
角声满天秋色里，塞上燕脂凝夜紫。(塞上 一作：塞土)
半卷红旗临易水，霜重鼓寒声不起。
报君黄金台上意，提携玉龙为君死。
偈颂八十七首
释慧开（宋代）

不动脚头，青云独步。
个是寻常行履处，须知更有通霄路。
送李道士归玉笥三首 其三
朱熹（宋代）

莫惜临行酒一杯，看君上马古城隈。相望两地无多远，频寄音书与雁来。
吴中思亲寄兄柏山
张镖（明代）

思亲无计得归家，惆怅危楼对落花。枕上三更羁旅梦，眼中两度早春华。

山窗破晓莺啼树，水郭排青竹映沙。自笑为谋真太拙，一身孤立见天涯。
清明
刘克庄（宋代）

挟弹飞觥迹已陈，赏心事去负芳辰。
数经风雨花尤厄，试说关山柳亦颦。
人到苍皤方觉老，天无红绿不成春。
近来未有池塘梦，谁道先生意尚新。
白兔山庵
俞德邻（宋代）

清江田舍已悠悠，谩结茅茨傍小丘。月冷雪窗迷扑握，山连烟草叫軥辀。

了知世事同槐蚁，何有机心到海鸥。却笑东坡老居士，一生随处贾胡留。
颂古十六首
释道宁（宋代）

一片虚空亘古今，鳞龙头角竞疏亲。
坐亡立脱知多少，铁树花开别是春。
寄题刘巨卿家六咏·蒙斋
杨万里（宋代）

是心如维斗，万物所取正。
蒙之以微云，孤光更渊靓。
补乐府十篇 其三 帝有熊氏之乐歌
曹勋（宋代）

于昭上帝，灵命有赫。其命维何，卿云五色。翩如游龙，萃如山崇。

卿临卿止，惕然有颙。惟钦惟畏，乃祗乃庸。肇建官师，神民肃雍。
送李纵别驾加员外郎却赴常州幕
卢纶（唐代）

霄汉正联飞，江湖又独归。暂欢同赐被，不待易朝衣。

山雨迎军晚，芦风候火微。还当宴铃阁，谢守亦光辉。
醉书
陈著（宋代）

庚寅仲冬之八日，与诸兄弟诸子侄。
浊酒数杯菜一盆，醉后相忘见真实。
谁云人閒天地窄，但觉物外山林逸。
人生安能皆百年，洪崖浮邱亦浪传。
妻孥安稳鸡犬乐，此外无复有神仙。
甚哉世人不知足，苦积铢缕多买田。
子孙贤否谁能料，近足此身难自保。
举头问天天不应，聊向虚空一舒啸。
得一聚首便为福，得一晌閒真是宝。
但愿如安乐窝中长打乖，微醺著面春拍怀。
不愿如荷锸自随死便埋，以酒为命忘形骸。
题滑州公府大厅梁上
李邕（唐代）

大厦中构，山屹云斗。黄河畎浍，太行培塿。整庶宣风，缉戎备寇。

镇宁一方，光辅元后。
戊辰五月湘乡师自江巡海回谒见后读所赠吴君南屏诗因次原韵
何栻（清代）

裸虫坠地纷如筛，春花烂漫秋叶摧。遭逢各自有枯菀，因果谁能知去来。

朝阳苒苒没细柳，劫火茫茫焚大槐。惊轮走坂失䩭控，破舟迎浪随掀豗。

一身百险历未尽，五角六张行辄乖。祥金在冶忽自跃，真玉经火终难灰。

蜥蜴何时致云族，鶢鶋无路逃风灾。归来踪迹寄淮海，坐看勋业归伊莱。

三千丈发瘁此老，五百道乳降诸孩。德水功山两渟峙，水无蛟鳄山无豺。

绿野优游未容尔，黄魔窥伺胡为哉。如臂使指自联络，以心置腹何嫌猜。

截海能令蠡舟断，支天不忧鳌柱隤。运筹兼采鹿毛寿，恤士更旌羊角哀。

腕力千钧荡群碎，心光四照蠲纤霾。借人牙慧从不惜，怜我鬓从如此皑。

牛心屡送仲宣炙，鹊尾频掉陈思杯。参苓入笼有素蓄，桃李傍门相次开。

阳春妪物不责报，阴德自合封于邰。
小雨
张侃（宋代）

墨云偶过雨数点，万叶辞柯霞山崦。风声怒号作新寒，断蹊曲山路艰险。

山中之民屋盖茅，丰岁往往成乐郊。分有大小随分足，旋折豆秸煨冷粥。
次韵和王沙清春游
项安世（宋代）

自笑年来多病，一春辜负嬉游。
造物故禁双眼，东风为惜缠头。
和皖山隐者
明本（元代）

野人原上十五里，寒厓白日啼山鬼。万峰重叠路回旋，半间箬山青松底。

老僧和锸入烟霞，满林摇落朱藤华。烧田种寒粟，斸地栽胡麻。

云根拨笋，涧底寻茶。粪火深埋魁芋种，砂瓶烂煮黄箐芽。

人谓隐者閒不足，何故山翁事驱逐。山翁笑指溪上桃，庭前竹，春风几度更新绿。

香严不作灵云死，徒有是非喧两耳。争似侬家百不知，从教少室分皮髓。
南城咏古十六首 其五 大悲阁
乃贤（元代）

阁道连天起，丹青饰井干。如何千手眼，只著一衣冠。

金榜交龙挟，雕甍吻兽攒。凭高天万里，白纻不胜寒。
送范吏部知崇庆分韵得兮字
魏了翁（宋代）

阳明迪性分，阴浊生尘泥。
蛟龙薄九空，高逝缥缥兮。
使可絷而豢，何异犬与鸡。
长安有狭邪，曲曲复低低。
主人笑延客，云栈登作梯。
客辞以未能，所忧困多蹊。
乞麾下霄汉，万里骑青霓。
去留本常事，渠不丧所齏。
秋风锵佩环，家在天之西。
归来拜三祖，归路幸不迷。
李相读书台改王允持诗
邵元龙（清代）

丞相池亭闻久废，樵人指点有遗碑。松衫路绕知何处，燕雀堂虚见旧基。

墓识福州张太守，台平唐代李公垂。怆怀旧事摩残碣，白柰飞花梦正迟。
和清叟奉御大都
陈普（宋代）

帝里春深草木苞，御河滚滚浪翻桃。
万千红紫迹如扫，九十青皇寿已高。
南国江山归梦远，东宫松桂书阴交。
丘园喜有平安报，新竹初成集凤梢。
游宝林招李簿梅尉
杨杰（宋代）

东郭乞求闻晓鸡，篮舆乘兴过泾溪。冰开波面白玉碎，雪压竹梢青凤低。

仙去空留鍊丹井，境清疑有辟尘犀。子真太白曾孙在，飞棹何妨到水西。
冬祠太乙六言四首 其四
范成大（宋代）

行道羽衣缥缈，捲班玉佩冬珑。回首金铺兽面，步虚声在天风。
京师新郑与诸晁兄弟往还前后数诗 其四
吕本中（宋代）

今弟穷颜蠋，书生老仲舒。相招得共处，何往更安居。

岁月尘埃外，桑麻雨露馀。送行无别物，圮上一编书。
次江都
宋祁（宋代）

道险疑无地，岩高欲近天。
家收代田粟，官铸即山钱。
云变阴晴候，林容旦暮烟。
落花真有意，时解拂行鞯。
戏赠山人李老
倪瑞璿（清代）

李山人，年已翁，可怜白发颜犹红。矮茅屋是尔宫，青藜杖是尔童。

烟霞满怀丘壑卧，夜呼骨痛朝呼饿。戚施举步行逡巡，天意厚汝汝真嗔。

汝不见孙膑成名无一足，苻坚快意得半人。
和刘守正月十日新茶
韦骧（宋代）

乳雾浮浮啜新茗，祇疑春自壑原来。开筵人日踰三昼，试焙申年第一杯。

首面光肥香已透，辅车津润味全回。不须七碗清风至，满盏依稀在楚台。
题灵峰僧院
黄滔（唐代）

系马松间不忍归，数巡香茗一枰棋。

拟登绝顶留人宿，犹待沧溟月满时。
读金刚经
郭印（宋代）

智慧比金刚，能碎诸烦恼。
良哉须菩提，为众非草草。
再三立问端，一起复一倒。
要以撼瞿昙，俾之摅怀抱。
瞿昙了不惜，意切如老媪。
始终谈四相，毕竟尽除扫。
为言福德性，胜施千万宝。
因果本来空，种种惟心造。
默观契予意，披味恨不早。
已喜识真吾，何妨行六通。
冰壶二首
钱时（宋代）

一扫从前万虑非，寒光冷照发幽微。
乾坤总在冰壶裹，不费壶公日暮归。
送庐阜僧归山阳
李中（五代）

山阳旧社终经梦，容易言归不可留。瓶贮瀑泉离五老，

锡摇江雨上孤舟。鱼行细浪分沙觜，雁逆高风下苇洲。

遥想枚皋宅边寺，不知凉月共谁游。
九日奉呈同僚四绝句
陈傅良（宋代）

领客山危亦既懽，故人往往去归班。
明年此会知谁肯，为上吴山望楚山。
闻蛙二首
宋祁（宋代）

膨脝枵怒腹，日夕沸溪干。
群响何容罢，时无牡鞠官。
送客湖桥 其一
仇远（元代）

赤叶冈头送客行，峰回路转石桥横。小春天气晴偏好，禾稼新收麦又耕。
元范尊兄示及十梅诗风格清新意寄深远吟玩累日欲和不能昨夕自白鹿玉涧归偶得数语 小梅
朱熹（宋代）

且喜梅花开，莫嗟梅花小。花小风味深，此意君已了。
孟子 夜气
陈普（宋代）

气无所帅任崩奔，东骛西驰利欲昏。人事才停机械息，天心无间本真存。
脱京口 踏路难
文天祥（宋代）

烟火连甍铁瓮关，要寻间道走江干。何人肯为将军地，北府老兵思汉官。
杂歌谣辞。李夫人歌
鲍溶（唐代）

璿闺羽帐华烛陈，方士夜降夫人神。葳蕤半露芙蓉色，

窈窕将期环珮身。丽如三五月，可望难亲近。

颦黛含犀竟不言，春思秋怨谁能问。欲求巧笑如生时，

歌尘在空瑟衔丝。神来未及梦相见，帝比初亡心更悲。

爱之欲其生又死，东流万代无回水。宫漏丁丁夜向晨，

烟销雾散愁方士。
彭宜义挽词
楼钥（宋代）

种德不在大，至诚天所亲。
但能存一念，何用活千人。
经筒儒风远，香山句法新。
功名付儿辈，不必在吾身。
洞仙歌
李元膺（宋代）

廉纤细雨，殢东风如困。萦断千丝为谁恨。向楚宫一梦，千古悲凉，无处问。愁到而今未尽。

分明都是泪，泣柳沾花，常与骚人伴孤闷。记当年、得意处，酒力方融，怯轻寒、玉炉香润。又岂识、情怀苦难禁，对点滴檐声，夜寒灯晕。
滇中黑龙潭有古梅两株唐时物也未谷为设阑楯索余图永之于石
钱杜（清代）

疏香拂拂吹面来，黑龙潭上梅花开。紫云吹影落波底，碧琉璃花红玫瑰。

寻山惯骑款段马，叩门不许奚童催。道人揖客山院静，风炉茶沸喧殷雷。

老干盘空见须发，苍鳞卧地栖莓苔。蛰龙一睡不复醒，铁笛吹破云千堆。

谁人手携入灵境，传闻天宝当时栽。千年劫火烧不死，支离孕结丹砂胎。

人生安得如汝寿，古佛含笑天公猜。老夫十日面青壁，放笔自喜无纤埃。

山空杳冥天籁绝，枝底只有山禽陪。夕阳倒射殿角赤，花光人影相徘徊。

鹤声送客入城去，衣上染得朱霞回。
鹧鸪天
朱敦儒（宋代）

不系虚舟取性颠。浮河泛海不知年。乘风安用青帆引，逆浪何须锦缆牵。

云荐枕，月铺氈，无朝无夜任横眠。太虚空里知谁管，有个明官唤做天。
赋孙德芳雪香斋
陈雷（元代）

淡妆素服出天真，彷佛罗浮世外身。自与芝兰同气味，不须霜月借精神。

暗熏诗梦春先到，光映书帷夜转新。三嗅怅然成独咏，为怜清绝更无伦。
减字木兰花·画堂雅宴
欧阳修（宋代）

画堂雅宴。一抹朱弦初入遍。慢捻轻拢。玉指纤纤嫩剥葱。
拨头捻利。怨月愁花无限意。红粉轻盈。倚暖香檀曲未成。
风中柳 复闻渡江泊京口用孙夫人闺情韵
龚鼎孳（清代）

天半峰青，遮定玉帷花恼。卷珠屏、依然碧草。过江心事，骂飞鸿屏告。

问东风、可曾知道。

两点金焦，看遍浅嚬微笑。送粉丝、春潮渐杳。黄昏才惯，信罗衣宽蚤。

又禁得、杜鹃声老。
经筵(1)初开有述
岳正（明代）

讲殿弘开集缙绅，缉熙圣学载经纶。黄封既醉天庖酒，白铤还经内帑银。

自古明良难际遇，方今鱼水契君臣。龙墀接武皆麟趾，未许驽骀逐后尘。
失调名
张耒（宋代）

水团冰浸砂糖裹。有透明角黍松儿和。
绿珠词
江源（明代）

主家富敌国，金谷年年春。楼台艳罗绮，交疏镂檀沉。

黄金易歌艳，明珠买妾身。火浣裁舞衣，珊瑚如拆薪。

一朝祸凶竖，无乃为妾嗔。捐驱尚可惜，未足酬主恩。

昨日掌中珠，今日掌中珠，今日道上尘。女子犹乃尔，区区徒美新。
再和 其二
郑清之（宋代）

雪意贾寒欺酒力，思妇懒学回文织。屏山未合篆痕销，笑倩南枝陪燕息。

冰纨绛蜡入纤手，素脸殷跗未真识。儿痴认作春风面，刚道杏花欠颜色。

香浮纸帐梦欲醒，影到窗纱月移石。为梅着语将无同，左袒孤山未为得。

吴都誇丽逸此士，十年浪费老伧墨。
送米 其二
邹浩（宋代）

鼓腹从今得果然，不须称美道州前。一箪颇异山雌意，满钵还同香积天。

糁作藜羹誇举挟，剖为钓饵戏沉渊。只疑好事传将去，饭颗兴嘲有谪仙。
对酒
张侃（宋代）

柳絮随风舞，金沙贴地开。为缘春满眼，不厌酒深杯。
送陆澧仓曹西上
刘长卿（唐代）

长安此陆欲何依，先达谁当荐陆机。日下凤翔双阙迥，

雪中人陆二陵稀。舟从故里难移棹，家住寒塘独掩扉。

临水自伤流落久，赠君空有泪沾衣。
咸亨后谣
佚名（唐代）

莫浪语，阿婆嗔，三叔闻时笑杀人。
河上逢落花
万楚（唐代）

河水浮落花，花流东不息。应见浣纱人，为道长相忆。
十月一日得南京音信喜而有作
王祎（明代）

有使天边至，传来消息真。至尊烦轸念，当宁重垂询。

老矣丹心在，归欤白发新。赐环今可待，江上早梅春。
送吴松溪过淮
陈允平（宋代）

铁砚毛锥未策功，又携琴剑过临邛。
荆山有玉鸣朝凤，沧海无珠走夜龙。
浦口月来僧馆榻，渡头霜落客船钟。
自君别后知音少，空忆雁山溪上松。
避兵遣怀六首 其三
周紫芝（宋代）

避地苍黄夜，悲凉郡郭西。扪萝危绝磴，杖策困深泥。

掩面怜痴女，回头愧老妻。惊魂犹未定，胡马莫频嘶。
奔问三峰寓止近墅
郑谷（唐代）

半年奔走颇惊魂，来谒行宫泪眼昏。鸳鹭入朝同待漏，

牛羊送日独归村。灞陵散失诗千首，太华凄凉酒一樽。

兵革未休无异术，不知何以受君恩。
度岭五日胥江南下见青萝山
欧大任（明代）

九峰云冉冉，何似太行情。誓墓心偏急，藏山气未平。

江枫内史渡，沙草伏波营。踯躅还家梦，扬帆一夜行。
次韵韩川奉祠西太乙宫四首
黄庭坚（宋代）

白髦下金神节，青祝携御炉香。
百礼尽修亳祀，九歌不取沈湘。
读魏鹤山先生渠阳集五首
方回（元代）

濂翁传到紫阳朱，复见嘉端此大儒。
一论道原一原道，他求伦拟汉唐无。
青溪姑
杨备（宋代）

曩不乘龙即跨鱼，岸傍人复乞灵无。
柳如眉黛花如面，闻是青溪一小姑。
赠射虎人
徐经孙（宋代）

冯妇下车须有勇，将军射石亦通神。南山白额新除害，好赏今时射虎人。
感贫
陆游（宋代）

经岁无兼味，穷冬止破裘。
翁将贫博健，儿以学忘忧。
士固安天命，吾宁为食谋？八荒如可望，时亦上高楼。
至邑有感二首
赵蕃（宋代）

老稚欢呼南北街，争看前日令君来。
看花不比玄都观，尽是当时手自栽。
和元授闵旱
王庭圭（宋代）

旱魃凌空气愈炎，断无微雨应时沾。正忧龙卧深蟠水，安得江时碎泻檐。

禾黍似堪供野火，妇姑犹拟共腰镰。此时政要调元手，谁作商霖慰具瞻。
晚归田庐
姚汝循（明代）

纡曲春山路，行来日已昏。
萧然茅宇内，不尽白云屯。
犬吠初生月，人归半掩门。
一杯灯影下，幽思共谁论。
任蛮奴
邓林（宋代）

千里旌旗已渡江，蛮奴苦谏唤萧郎。
却持官里黄金去，望拜韩擒石子冈。
屈大夫宅
缪葆忠（清代）

一代风骚肇此乡，汨罗千载尚流香。魂来只合栖兰芷，何事人间寄草堂。
暨阳怀古二十三首 其二十三 五里亭
缪徵甲（清代）

无名氏，一女郎。殉国难，骨尚香。亭五里，诗两行。拟配飨，露筋旁。

彼女子，知纲常。
送季明府赴太平粹
戴复古（宋代）

人说陈胡蔡，合君为四贤。
一廉官似水，三载吏无权。
政自诗书出，民从教化迁。
神明判事笔，一出万人传。
绍兴祀神州地祇十六首 盥洗用《正安》。
郊庙朝会歌辞（宋代）

晨炀致烟，浡然四施。飘飘风马，彷佛来斯。祀事维清，沃之盥之。

载涓载肃，罔有愧辞。
禅人写真求赞
释正觉（宋代）

怒眉嗔目，枯肠空腹。
面冷莫触，气清可掬。
乘仙槎而棹星河，握玉斧而修月毂。
真见法以唯心，妙契神於即物。
和邱仙根山长元韵 其二
唐赞衮（清代）

南国甘棠爱戴同，园亭结构喜尤工。斐亭艳说江郎笔，独有才名压海东。
保塞教授同年丁仲勤广寄示和少逸十诗某辄寄之更不理彭意无复次第 其九
王安中（宋代）

自嗤郎罢用心迂，饥坐呼儿课古书。只准高轩它日过，令吟交翠织华裾。
益老于雁山筑庵名曰来风小隐来求诗且约相见 其一
许及之（宋代）

师住灵岩饱看山，结茅犹欲老山间。悬知客路红尘软，输与禅房白日閒。

蔬笋忘来诗格瘦，枫梧落后鬓丝斑。烦师护取龙湫水，待觅涓涓洗我顽。
高士咏。颜阖
吴筠（唐代）

世情矜宠誉，效节徼当时。颜阖遵无名，饭牛聊自怡。

逃聘鄙束帛，凿坏欣茅茨。托聘嚣尘表，放浪世莫知。
史太师入觐赐带以不知官高卑玉带悬金鱼为韵
释宝昙（宋代）

西湖旧时波，夜雨改新绿。
子规啼到明，飞去双属玉。
九日雨中寄玉清道侣
吾丘衍（元代）

野径黄花发，芜城忽暮秋。已成彭泽懒，不作汝南游。

凫舄终遐举，匏瓜岂暂留。相看风雨际，何用识江州。
再过郾城示伯玉知几
刘从益（金朝）

三年两度过溵阳，鞍马红尘道路长。花月不应知我老，溪山也解笑人忙。

朔风凛凛频惊坐，夜雨萧萧偶对床。他日水南营葬地，愧无遗爱在桐乡。
春晦连日风雨赠别（四首）
储巏（明代）

残春犹两日，欲去且相留。
脉脉难为别，匆匆可自由。
天涯芳草路，花外夕阳楼。
谁道文园客，新来赋倦游。
送何司封知寿州
孔武仲（宋代）

清淮带城郭，形胜压吴天。
人苦怀襄后，帝求师帅贤。
郎官已分竹，画鷁似登仙。
昨夜惊乌坐，星辉共黯然。
寄怀徐巨源
黎遂球（明代）

可怜少殊色，我辈如佳人。伤春苦相念，慰藉惟保身。

自从过子门，相留坐明月。得句如折花，簪花为梳发。

犹恐外人看，不似初离别。离别几何时，春风吹柳枝。

新月照客床，不作苏台期。前日有客来，言子涉江水。

敢望不敢信，吹箫待吴市。昨夜有客还，送子酒一石。

寄酒不寄书，结言在畴昔。碧水自悠悠，照花花不流。

还来与子期，作赋同悲秋。
丰亭坐月
曾作霖（清代）

太极亭高夜气凉，更阑小坐月华光。多烹苦茗清诗思，好对冰壶洗俗肠。

漫说前身人是玉，依然故我鬓如霜。关心惟有年丰乐，拟向姮娥祝降康。
初夏闲居
陆游（宋代）

野水枫林久寄家，惯将枯淡作生涯。
小楼有月听吹笛，深院无风看磑茶。
静岸葛巾穿荟蔚，闲拖筇杖入谽?。
平居每与儿孙说，切勿人前一语夸。
导引·轻舆小辇
佚名（宋代）

轻舆小辇，曾宴玉栏秋。庆赏殿宸游。伤心处，兽香散尽，一夜入宸邱。翠帘人静月光浮。但半卷银钩。谁知道，桂华今夜，却照鹊台幽。
雁荡
杜范（宋代）

东南富山水，杰气钟雁峰。
巨灵排屃赑，妙力开鸿蒙。
断崖据险绝，峭壁凌寒空。
分岑献万状，转盼无一同。
或叠如锦缬，或铸如青铜。
或前如舞凤，或却如飞鸿。
或伏如卧虎，或矫如游龙。
并如兄语弟，差如儿对翁。
锐如笔露颖，岐如剪开锋。
二湫分大小，二灵俨西东。
古语聊近似，天巧难形容。
我久埋世埃，幸此拔天风。
应接费耳目，磈磊罗心胸。
有僧本儒家，伴我追云踪。
攀跻不知劳。指引殊未穷。
胡然便语别，问之以涕从。
为渠游兴尽，生我归意浓。
出计无草草，回涂复匆匆。
还此未了缘，邂逅须有逢。
颂古一百二十一首
释宗杲（宋代）

燕坐道场经十劫，一一从头俱漏泄。
世间多少守株人，掉棒拟打天边月。
题四并楼
朱淑真（宋代）

华榜危楼岂浪名，人间四者此环并。日知光景无虚度，时觉清风满座生。

庾亮据床谈兴逸，仲宣倚槛客愁轻。眼前此乐难兼得，许我登临载酒行。
绝句六十四首
张伯端（宋代）

日月三旬一遇逢，以时易日法神功。
守城野战知凶吉，增得灵砂满鼎红。
幽居示客
陆游（宋代）

齿发虽俱弊，神明尚有余。
幽扉链奇药，细字录仙书。
野水鸣苔径，长松荫草庐。
客来多谢病，深媿问何如。
解榻
方岳（宋代）

解榻留云宿，山居事事幽。
长贫吾道在，多病此生浮。
野色连溪暝，虫声满院秋。
那知一丁守，蚤白十年头。
句
赵必橦（宋代）

昔时说易希程氏，今日传经愧伏生。
西池
郭祥正（宋代）

雨涨西池水，微澜拍画桥。不愁莲芡没，唯恐栋梁漂。

扶杖防危步，移床避晚潮。何当风日爽，一舞看纤腰。
次韵圣源无求兼怀元章
李之仪（宋代）

羡门不见见安期，流水高山独我知。门径踏穿行复尔，灵丹救活信能奇。

换虽得辨才三纸，借恐终还是两痴。不用艰难成发冢，红楼亲共赋烹葵。
晚饮赵惟直以果荐知所从来酌以一大杯
李流谦（宋代）

犹带枝头淡淡黄，饱经十月洞庭霜。
且倾蜀客千杯酒，颇记吴姬三日香。
可得一餐逢玉屑，故应百感为琼浆。
此江幸自东流去，何不和根移取将。
白菊
许棠（唐代）

所尚雪霜姿，非关落帽期。香飘风外别，影到月中疑。

发在林凋后，繁当露冷时。人间稀有此，自古乃无诗。
【双调】雁儿落过得胜令_春风桃李繁
庾吉甫（元代）

春风桃李繁，夏浦荷莲间，秋霜黄菊残，冬雪白梅绽。四季手轻翻，百岁指空弹。谩说周秦汉，徒夸孔孟颜。人间，几度黄粱饭；狼山，金杯休放闲。名缰厮缠挽，利锁相牵绊。孤舟乱石湍，羸马连云栈。宰相五更寒，将军夜渡关。创业非容易，升平守分难。长安，那个是周公旦；狼山，风流访谢安。韩侯一将坛，诸葛三分汉。功名纸半张，富贵十年限。行路古来难，古道近长安。紧把心猿系，牢将意马拴。尘寰，倒大无忧患；狼山，白云相伴闲。荒荒时务艰，急急光阴换。一局棋未终，腰斧柯先烂。百岁霎光间，莫惜此时闲。三两知心友，鲸杯且吸干。休弹，玉人齐声叹；狼山，兴亡一笑间。从他绿鬓斑，欹枕白石烂。回头红日晚，满目青山矸。翠立数峰寒，碧锁暮云间。媚景春前赏，晴岚雨后看。开颜，玉盏金波满；狼山，人生相会难。
闲居书事
杜荀鹤（唐代）

竹门茅屋带村居，数亩生涯自有馀。
鬓白只应秋炼句，眼昏多有夜抄书。
雁惊风浦渔灯动，猿叫霜林橡实疏。
待得功成即西去，时清不问命何如。
泛湖十绝句
陈造（宋代）

底许行庖旋不空，小舟如纤浪花中。
盘珍俎实随供给，亦有红衣载短蓬。
听泉
曹锡宝（清代）

向晓万籁寂，策杖登孤亭。泉声岩际来，耳畔响泠泠。

松风乱猿鸟，潭雾澄幽灵。悠悠变今古，淡淡历晦冥。

真机了可悟，起视数峰青。
点绛唇
曹组（宋代）

密炬高烧，宝刀时翦金花碎。照人欢醉。也照人无睡。

待得灰心，陪尽千行泪。笼纱里。夜凉如水。犹喜长成对。
雨宿青县
董潮（清代）

归棹争湍急，篙人薄暮喧。收帆依野渡，贳酒问荒村。

细雨芦中艇，疏灯柳下门。孤城寒色起，吹角易黄昏。
张元明罗仲共赋郡池白莲仆时在淮西十二月中休方德脩始出巨轴追和
周紫芝（宋代）

花似当时傅粉郎，不须汤饼试新妆。固知桃李无国色，犹恐兰荪是俗香。

人在匡庐新结社，诗传淮楚梦还乡。波沉不见香罗袜，空向牛腰得夜光。
次韵赠答洪觉范五首
李之仪（宋代）

念尽已知木偶，多闻早慰诗流。北海幸君知举，东家未我为丘。
老而健贫而诗自志其喜八首 其八
方回（元代）

蹉跎早七旬，老健保清贫。识破元来易，言传恐未真。

但能积阴德，焉用出阳神。释怨恩须报，天终相吉人。
春兴
陆游（宋代）

万事不关身，翛然一幅巾。
虽非爱酒伴，犹是别花人。
领略琴书意，扫空车马尘。
东阡与南陌，随处梦残春。
闻故园近日消息伤乱忧家杂成五首 其一
李慈铭（清代）

百战桃州地，烽烟亦仅存。军声桐汭乱，杀气滆湖昏。

遂失三吴险，空传万骑屯。专征周奉叔，薄议尚君恩。
记病
苏辙（宋代）

我病在脾胃，一病四十年。
微伤辄暴下，倾注如流泉。
去年医告我，此病犹可痊。
试取姜豆附，三物相和丸。
服之不旬浃，病去如医言。
医言药有毒，病已当速捐。
我意药有功，服久功则全。
侵寻作风痹，雨足几蹒跚。
徐悟药过量，医初固云然。
旧病则已除，奈此新病缠。
医言无甚忧，前药姑舍旃。
药毒久自消，真气从此完。
鄙夫不信医，私智每自贤。
咄哉已往咎，终身此韦弦。
挽太博朱古平
文天祥（宋代）

铁砚伤同志，青灯忆旧游。
临轩朝凤阙，驰道听鸡筹。
魏野神仙宅，元龙湖海楼。
西风一挥泪，世事盖棺休。
瑞鹤仙 贺鲁紫漪举子兼游茅山
丁澎（清代）

谢庭花似雪。正汤饼春饧，兰芽初茁。珠生甫弥月。

渐能指之无，觇为英物。志公笑曰，恁宁馨、此儿佳绝。

更何须，靧面桃花，洗出天然红白。

奇突。前身金粟，天上麟雏，珊珊仙骨。彩幢遥列。向茅山道士说。

问之子何来，君家玉斧，原是此中瓜瓞。羡他年、彪个兰台，无个优劣。
谢赵行之惠霜柿
杨万里（宋代）

红叶曾题字，乌椑昔擅场。
冻乾千颗蜜，尚带一林霜。
核有都无底，吾衰喜细尝。
惭无琼玖句，报惠不相当。
闲坐
谢朓（南北朝）

雨洗花叶鲜。
泉漫芳塘溢。
藉此闲赋诗。
聊用荡覊疾。
霡霂微雨散。
葳蕤蕙草密。
预藉芳筵赏。
沾生信昭悉。
紫葵窻外舒。
青荷池上出。
既阖颍川扉。
且卧淮南秩。
流独荡晚阴。
行云掩朝日。
念此兰蕙客。
徒有芳菲质。
戏赠僧庵二首 其二
洪刍（宋代）

风枝雨叶春无赖，石径芳茨昼不开。绿竹笋高人未觉，紫荆花谢我重来。
涵虚馆访章复彦不值
乌斯道（明代）

春风奈此玉人何，贺监宅前春水多。茶灶笔床天上坐，酒船花担镜中过。

紫骝何处嘶晴日，白鸟当门弄碧波。更爱小桥杨柳外，石阑閒倚听渔歌。
寄孔绣山
刘存仁（清代）

散直归来静掩关，羡君薇省足高间。日边春色花前酒，江上愁高画里山。

绮岁轶才惊老宿，世家名德压清班。停云异日思文举，匹马西风我欲还。
送宋中道郑州拜扫
梅尧臣（宋代）

酣酣道旁杏，戢戢垅上柏。
不知烟火禁，但感风露易。
开关扫墓隧，向树系车軶。
洒泪有余悲，麒麟高几尺。
洋州三十景·霜筠亭
鲜于侁（宋代）

亭出竹更密，林幽人不知。
能教三伏景，变作九秋时。
登龙门塔分得龙门高深四韵 其三
王弘诲（明代）

浴日沧波奠巨鳌，亭亭华表出林皋。摩空日月金轮转，分界河山铜柱高。

万劫虚空摽色相，九天云物寄风骚。好邀缑岭登仙子，莲叶舟轻带醉操。
郡集虎渡亭宾主十人 其二
孔平仲（宋代）

欲结朱轮日，相期已及旬。木图横画栋，玉德集谈宾。

济济多周伯，诜诜倍舜臣。身调宰夫膳，目视属车尘。

闻一才将埒，能千智亦均。可知前世陋，作者欠三人。
乙巳岁喜雪御筵即席和御制诗
王安中（宋代）

九衢歌舞醉为乡，共庆飞霙报岁穰。花趁小春飘宴席，天回和气入彫觞。

三银阙涌云潢外，万玉妃朝月殿旁。圣旦亲逢赓帝藻，不同梁苑召邹阳。
次令衿游玉壶高咏十绝·风雷大作
席羲叟（宋代）

坐听风雷起空谷，俄看四面野云生。
道人不作英雄气，可笑当年失箸惊。
故使制置阁学萧公挽章 其二
薛季宣（宋代）

陕服它时帅五侯，尽心分主顾西忧。为民发廪成归节，揖盗开关记释谋。

泽施生人追灌口，法垂当世说遨头。华阳旧志今谁续，巷祭馀哀可见收。
新栽牡丹开迟有作
沈周（明代）

烂漫东邻醉牡丹，也持杯酒待花看。却疑有为偏教慢，亦料终开底作难。

贵介莫游知地僻，美人初聘怯家寒。我无羯鼓相催发，祗撚吟髭日凭阑。
句
谌祜（宋代）

梦游碧落风偏急，望断金精月正中。
示敏禅者
释怀深（宋代）

寻师问道岂徒然，休似痴夫饱睡眠。白日西倾如箭息，红颜暗去若绳牵。

断肱立雪思吾祖，刺股悬头效昔贤。此语叮咛须记取，莫教容易过流年。
古乐府
权德舆（唐代）

风光澹荡百花吐，楼上朝朝学歌舞。身年二八婿侍中，

幼妹承恩兄尚主。绿窗珠箔绣鸳鸯，侍婢先焚百和香。

莺啼日出不知曙，寂寂罗帏春梦长。
送陆天祐之大梁
吴屯侯（清代）

长淮秋冷叶纷纷，贳尽征衣酒未醺。多少梁园旧宾客，西风独上信陵坟。
南海东庙浴日亭
杨万里（宋代）

南海端为四海魁，扶胥绝境信奇哉。
日从若木梢头转，湖到占城国里回。
最爱五更红浪沸，忽吹万里紫霞开。
天公管领诗人眼，银汉星槎借一来。
次韵见和
赵抃（宋代）

古祠灵镇会真仙，一夕春霖激电鞭。待得归航已新暑，小荷江上绿田田。
蛇谷道中闻杜宇
张商英（宋代）

高杉何亭亭，北接岢岚山。如何蜀杜宇，飞鸣来此间。

羽翼误尔蜀，浩荡迷乡关。日长岩谷迥，口角流朱殷。

我亦有先庐，三峨出尘寰。别来二十年，仕宦发欲斑。

岂不怀西归，青葱映潺湲。有翼尚飘泊，无翼何时还。
满庭芳
晁端礼（宋代）

绿绕群峰，红摇千柄，夜来暑雨初收。共君乘兴，轻舸信悠悠。且尽一尊别酒，荷香里、满酌轻讴。明朝去，征帆夜落，何处好汀洲。

风流。吾小阮，朝辞东观，夕向南州。况圣时、争教贾傅淹留。若过浔阳亭上，琵琶泪、莫洒清秋。堤边柳，从今爱惜，留待系归舟。
赠苏四徯
杜甫（唐代）

异县昔同游，各云厌转蓬。别离已五年，尚在行李中。

戎马日衰息，乘舆安九重。有才何栖栖，将老委所穷。

为郎未为贱，其奈疾病攻。子何面黧黑，不得豁心胸。

巴蜀倦剽掠，下愚成土风。幽蓟已削平，荒徼尚弯弓。

斯人脱身来，岂非吾道东。乾坤虽宽大，所适装囊空。

肉食哂菜色，少壮欺老翁。况乃主客间，古来逼侧同。

君今下荆扬，独帆如飞鸿。二州豪侠场，人马皆自雄。

一请甘饥寒，再请甘养蒙。
送黄大景仁至都门四首 其三
洪亮吉（清代）

铅椠频年席未温，十年心迹几朱门。难忘节物偏垂涕，有约乾坤不受恩。

涉世未妨颜更冷，依人何意舌犹存。萧萧故业斜阳外，共尔无惭廉吏孙。
岁晚
王安石（宋代）

月映林塘静，风含笑语凉。
俯窥怜绿净，小立伫幽香。
携幼寻新菂，扶衰坐野航。
延缘久未已，岁晚惜流光。
闻蝉
廖凝（唐代）

一声初应候，万木已西风。偏感异乡客，先于离塞鸿。

日斜金谷静，雨过石城空。此处不堪听，萧条千古同。
五亩园十八题为姚举人作 其十二 环堵室
徐庸（明代）

萧萧环堵室，绝似野人居。作此藏脩□，晨昏称读书。
应夔丞锄击革匪宋教仁歌
曹家达（清代）

荒涂始剖人禽别，帝尧敦命司徒契。天生万物人最灵，奈何蠢蠢负气血。

纲常如天万古垂，当年五教案成铁。司徒裔孙有尼父，勤修家学防决裂。

孝经初成下白虹，春秋瑞告端门血。咸阳大火燬不得，虚堂丝竹发谟烈。

贼杀君父死不为，后来秉德正无缺。小丑何来宋教仁，欲废孔教鼓长舌。

元黄颠倒黑白错，丧心人纪将绝灭。昔闻王莽倾汉家，乃有功德颂草窃。

当时大诰摹孔门，不闻大胆改弦辙。此贼不死毒有加，礼法岂为我辈设。

假如尧时洪水滥，直使人民尽鱼鳖。假如周公不世出，夷狄猛兽滋为孽。

愿君乃有博浪椎，借才力士奋一击。蓦然倾倒路旁尸，有如天神下缺列。

张良本为韩雠出，况又焚坑履虎咥。谁当买尽江南丝，绣此天生大豪杰。
何无适同宿山中次韵
王柏（宋代）

虎踞龙蟠释子宫，药香时出小桥东。
人眠依约三更后，月在清明一气中。
千古心期应共远，半生怀抱此时融。
清泉白日分明记，出处他年未必同。
戏马子约
赵鼎臣（宋代）

罗敷十六鬓如云，五马徘徊动使君。见说黄金难可意，试凭青翼去相闻。
偈颂二十一首 其五
释坚璧（宋代）

寰中独照万机息，壸外分权六国清。四海晏然王化里，不须当道话升平。
颂古十六首
释心月（宋代）

不是风兮不是幡，堂堂摆手出重关。
可怜守待鸡鸣者，犹在昏昏醉梦间。
安公子·梦觉清宵半
柳永（宋代）

梦觉清宵半。悄然屈指听银箭。惟有床前残泪烛，啼红相伴。暗惹起、云愁雨恨情何限。从卧来、展转千馀遍。任数重鸳被，怎向孤眠不暖。
堪恨还堪叹。当初不合轻分散。及至厌厌独自个，却眼穿肠断。似恁地、深情密意如何拚。虽后约、的有于飞愿。奈片时难过，怎得如今便见。
暮春山课即事书怀十二绝 其五
郭之奇（明代）

要之目所遥集，凭此心须近安。认取方怀一寸，休言世故千端。
寄陈元载
王洋（宋代）

太丘传祖道，作邑兴何如。
著意如风月，随缘遣簿书。
吏参名例外，诗吒笑谈馀。
偏忆当樽酒，论文意不疏。
寄方比部士功
欧大任（明代）

艺苑西江有大家，蹉跎怜我自天涯。青山欲访匡君鹿，白发难求葛令砂。

但诵马蹄消日月，强支鸡骨卧烟霞。寄书为问丛生桂，金粟年来几度花。
履道见和复答之十首 其五
释德洪（宋代）

公诗如渊明，语直气益远。此篇犹可人，幽趣更清婉。
塞下曲四首 其四
郑岳（明代）

豪酋相雠杀，奔溃入西番。西番不能制，被驱若孤豚。

番夷势渐合，种类日益繁。长驱向洮岷，千里沙尘昏。

我兵既寡弱，剪灭何敢论。
宁宗郊祀二十九首 入小次用《乾安》。
郊庙朝会歌辞（宋代）

听惟飨德，监惟棐忱。顾諟思明，灵承思钦。永言端莅，肃对下临。

上帝是皇，毋贰尔心。
金宿楼望月呈仲通司封 其二
文彦博（宋代）

缅想建安盛，西园飞盖游。初筵会才雅，今夕继风流。

月伴昏星出，云随晚吹收。老生于此兴，不减庾荆州。
咏史下·曹操七首
陈普（宋代）

扬旌北向顾南州，牧马东行向北愁。
乱世奸雄还自叹，景升直与本初谋。
却过淮阴吊韩信庙
李绅（唐代）

功高自弃汉元臣，遗庙阴森楚水滨。
英主任贤增虎翼，假王徼福犯龙鳞。
贱能忍耻卑狂少，贵乏怀忠近佞人。
徒用千金酬一饭，不知明哲重防身。